Talous- ja sosiaalikomitean lausunto aiheesta "Ehdotus neuvoston päätökseksi yhteisön politiikan määrittelemisestä ja täytäntöönpanosta televiestinnän ja postipalvelujen alalla" () (97/C 30/06)

Neuvosto päätti 20. toukokuuta 1996 Euroopan yhteisön perustamissopimuksen 198 artiklan mukaisesti pyytää talous- ja sosiaalikomitean lausunnon edellä mainitusta ehdotuksesta.

Asian valmistelusta vastannut liikenne- ja tietoliikennejaosto antoi lausuntonsa 24. heinäkuuta 1996. Esittelijänä oli Lars Olof Kritz.

Komitea hyväksyi 25. syyskuuta 1996 pitämässään 338. täysistunnossa seuraavan lausunnon. Äänestyksessä annettiin 94 ääntä puolesta, 1 vastaan, ja 4 pidättyi äänestämästä.

1. Johdanto

1.1. Vuonna 1994 antamansa ilmoituksen tiedonanto SEC(94) 1106 final mukaisesti komissio määrittää oikeusperustan monille budjettikohdille. Yksi näistä kohdista liittyy yhteisön politiikan viitoittamiseen ja täytäntöönpanoon televiestinnän ja postipalvelujen alalla (B5 401).

1.2. Perussopimusten määräykset sekä neuvoston ja parlamentin päätökset ja direktiivit edellyttävät, että komissio toimii eri tavoin yhteisön televiestintä- ja postipolitiikkaa edelleen määrittelevien ja toteuttavien tavoitteiden ja toimien tutkimiseksi ja määräämiseksi. Tähän kuuluu alkuanalyysi, teollisuuden ja kansalaisten mielipiteiden selvittäminen, lainsäädäntöehdotusten laatiminen ja lainsäädännön täytäntöönpanon valvonta.

1.3. Tämä merkitsee erilaisia toimia, kuten tutkimusten tilaamista ja seminaarien ja neuvottelujen järjestämistä markkinoiden, teknologian, tavoitteiden ja politiikan analysoimiseksi. Toimeksiantojen antaminen standardisoinnista ja taajuuksista vastaaville elimille sisältyvät myös kyseisiin toimiin. Ne rahoitetaan budjettikohdasta B5 401.

2. Komission asiakirjan sisältö

2.1. Komission asiakirjassa on seuraavat kohdat:

selvitysosa,

ehdotus neuvoston päätökseksi,

luettelo televiestinnän ja postipalvelujen alalla tähän mennessä annetusta lainsäädännöstä (vuosina 1995 ja 1996 hyväksytyt direktiivit, päätökset, päätöslauselmat jne. eivät sisälly liitteeseen),

kustannusliite.

2.2. Neuvoston päätöksen tarkoitus esitetään 1 artiklassa.

2.3. 2 artiklassa ilmoitetaan, että komissio vastaa 1 artiklassa määriteltyjen tehtävien toteuttamisesta. Niitä toteuttaessaan komission on otettava huomioon yhteisön televiestintä- ja postipalvelupolitiikka, jonka tärkeimmät tavoitteet luetellaan 2 artiklassa.

2.4. 3 artiklassa ilmoitetaan, että komissio voi ryhtyä kaikkiin soveltuviin toimiin 2 artiklassa määriteltyjen tehtävien toteuttamiseksi; erityisesti mainitaan oikeus:

tehdä sopimuksia selvitysten ja erityistutkimusten laatimiseksi,

järjestää ja tukea asiantuntijakokouksia, -konferensseja ja -seminaareja, sekä osallistua niihin,

edistää yhteisön ja kolmansien maiden välistä yhteistyötä,

antaa toimeksiantoja standardisoinnista ja taajuuksista vastaaville elimille,

hankkia ja käyttää tarvittavia laitteita.

2.5. 4 artiklassa korostetaan, että kaikkiin yhteisön ja maksunsaajan välillä tehtäviin sopimuksiin sisällytetään petosten torjuntaan liittyviä määräyksiä.

2.6. Euroopan parlamentille ja neuvostolle annetaan arviointikertomus joka kolmas vuosi (5 artikla).

2.7. Kustannusliitteen mukaan budjettikohdan B5 401 määräraha oli vuoden 1995 talousarviossa 8,5 miljoonaa ecua. Vuoden 1996 alustavan talousarvion kokonaismääräraha on samansuuruinen. Toimien erittelystä käy ilmi, että komissio aikoo teknologian hyvin nopean kehityksen ja erityisesti televiestintämarkkinoiden kehittymisen vuoksi keskittyä strategisiin näkökohtiin sekä säännösten laadintaan.

3. Yleistä

3.1. Talous- ja sosiaalikomitea on samaa mieltä komission kanssa siitä, että yhteisön televiestintä- ja postipolitiikan määrittelyä ja täytäntöönpanoa koskevalla talousarviolla (budjettikohta B5 401) on oltava oikeusperusta.

3.2. Budjettikohdasta B5 401 on rahoitettu tukitoimia joitakin vuosia ilman muodollista oikeusperustaa. Niinpä komitea katsoo, että ehdotusta neuvoston päätökseksi ei pidä käsittää hallinnolliseksi näpertelyksi, jolla täytetään oikeudellinen tyhjiö, vaan keinoksi kannustaa hyvää taloudenpitoa ja hallintotapaa komissiossa.

3.3. Komitea pitää hyvin tärkeänä, että komissiolla on taloudelliset voimavarat 3 artiklassa mainittujen tukitoimien toteuttamiseen. Komission on saatava riippumattomia näkemyksiä mm. markkinoita ja teknologiaa analysoivista tilaustutkimuksista.

3.4. Komitea katsoo, että tukitoimista tärkeimpiä on yhteisön lainsäädännön täytäntöönpanon valvonta.

Bryssel, 25. syyskuuta 1996.

Talous- ja sosiaalikomitean puheenjohtaja

Carlos FERRER

() EYVL N:o C 192, 3. 7. 1996, s. 4.